Utaꞌlettàntok yattai Kaatù nama pe yapulàik iitàsak kon kùlottau màlà Greek yamùk tonpa yamùk wechippù.
Tok uyàpùppù Philip piyak,
Galilee yawon Bethsaida pon piyak,
“Sir,
Jesus enenpai ina man,”
teppù tok uya ipàk.
Philip utàppù Andrew pàk yekamaik,
molopai asak tok uya yekamappù Jesus pàk.
Jesus uya tok maimu yeikuppù,
“Wei uyàssak man mùkkàlà Kàyik Mumu yapulàtok yattai.
Ailon kulu sàlà,
tewin nùkkwà aꞌnaik wepukasak non pona yau tewin nùppù iwechi màlà tùse iweliꞌchak yau,
iwatta màlà molopai iwepeta tukke.
Ànùꞌlà tùwemattok pùnùnmanài uya màlà ilaꞌchima.
Tùse mùkkàlà sàlà non po tewanma pe tùwemattok kussaiꞌnùk uya màlà tàwàlàlà tùwemattok yepolo.
Ànùꞌlà iꞌche wettok kuꞌnài uyàpù màlà uyaꞌlà molopai iꞌnailà là wechi yau,
molo nàlà upoitolù wechi màlà.
Ànùꞌlà iꞌche wettok kuꞌnài,
mùkkàlà yapulà màlà Ukàipùnù uya,”
tukaik.
“Sàlàpe uyewan nùtaimelunpayan,
molopai yàꞌlà te uya?
‘Ukàipùnù,
sàlà wei winàpai kùpùikattàkà,’
te uya kaꞌlù?
Kane,
sàlà pàkànsau uyàssak sàlà,
sàlà wei motak.
Ukàipùnù,
eke pe eyesek wettok yapulàkà,”
teppù Jesus uya.
Màlàyau mayin uyàpùppù epùn poi,
“Tapulàpàssaik molopai yapulà tukka uya màlà,”
tukaik.
Ilinà kappon yamùk ipyau satik pe tùwessan uya mayin yetappù,
“Walaꞌnapi màlà,”
teppù tok uya,
tùse tùulon kon uya,
“Inchelù nelupai,”
teppù.
Màlàyau Jesus uya tok pàk,
“Sàlà mayin màlà àponalok kon,
iulà pen.
Sàlàichi màlà sàlà wolù yawon kon kappon yamùk ittutok weyu.
Molopai sàlàpe sàlà wolù yepulu yenpakka màlà,”
teppù.
“Molopai non poi uyanùnsak yau tamùꞌnawolon kon nepù uya màlà upyak,”
teppù Jesus uya.
Sàlà teppù ya màlà tok pàk,
yàꞌlà yekkwa là weliꞌnàtok yau tùwelikù yekama pe.
Ilinà kappon yamùk uya imaimu yeikuppù,
“Ina uya yetasak man Law yapai,
Christ wemapù màlà tàwàlàlà tukaik.
Tùse yàꞌlà kasa ken uchi Kàyik Mumu kaiwattà màlà te auya naiꞌnùk?
Ànùk ken uchi mùkkàlà Kàyik Mumu?”
tukaik.
Màlàyau Jesus uya tok pàk,
“Akkwa wechi màlà apyauꞌnokon tachin pe kulu pùla.
Asatàk kon akkwa pe iwechi kùlottau,
ewalupà uyàpù àponaꞌnokon wapiya.
Ewalupàttau tùusasen mùkkàlà iꞌnailà là tùutà ittunài pen.
Ailon tukaik ettàk kon akkwa pàk itesak pe ewechi kon kùlottau molopai akkwa munkà pe ewena kon màlà,”
teppù.
Tùuselupakapù tùpo Jesus utàppù molopai tok winàpai iichoꞌnamùppù.